**Osvrt na predstavu „Sherlock Holmes“**

Sherlock Holmes je detektivska predstava koju je režirao Krešimir Dolenčić, a tekst je napisala Ana Tonković Dolenčić. Predstava ima razna mjesta radnje, ali započinje na adresi Baker Street sa Sherlockom Holmesom, dr. Watsonom i sluškinjom Mary Hudson, koji su samo neki od likova. Priča se počinje zapetljavati kada Sherlocku dolazi gospođa Turner, koja mu priča o mužu te o jezeru s pitkom vodom. Sherlock zatim saznaje da se desila krađa dragulja te da su ta dva zločina povezana zbog cifre od 50 000 funti. Dok Sherlock pokušava otkriti zločince, potraga ga odvodi na različita mjesta – od farme s ovcama do zabave u kraljevskoj palači, pa i do planinskih vrhova Švicarske. Dok predstava postaje još napetija, u nju se uključuju likovi Irene Adler, Mycrofta Holmesa, princa Edwarda VII. te Moriartyja. Kada su Moriartyjevi pomoćnici zatočili gospođicu Adler i Sherlock joj je došao pomoći, desila se eksplozija te je tada Sherlock shvatio da je zločinac Moriarty. Otišao se s njim obračunati na planinski vrh Švicarske te su tamo obojica, boreći se, pala u ponor.

Cijela je scena tamna, samo je na glumce usmjerena rasvjeta pa to daje napet ugođaj. Na pozornici su bile samo dvije stolice koje su, kad je bilo potrebno, predstavljale kočiju i vlak, te visoke stepenice, koje su na kraju predstavljale strmu švicarsku planinu. Gluma je u ovoj predstavi humoristična, zabavna i napeta, a u nekim dijelovima čak i usporena. Predstava je dobila još bolji ugođaj zbog kostima koji izgledaju staromodno. Glazba je u predstavi u svakoj sceni drugačija. Ponekad je lagana i nježna, a ponekad dramatična i napeta.

Predstava mi se uglavnom svidjela. Mislim da je slučaj u predstavi jako zamršen i potiče gledatelje na razmišljanje tko bi mogao biti zločinac. Ovu predstavu bih preporučila osobama koje vole misterije, zločine i detektive.

Klaudija Turković, 8. razred

**Sherlock Holmes**

Sherlock Holmes je predstava koja govori o kriminalističkoj priči Arthura Conana Doylea. Radnja ove zgode se zbiva negdje početkom 20. stoljeća u Londonu. Na početku predstave k Sherlocku dolazi gospođa Turner. Došla je tražiti pomoć za svog supruga koji je u posljednje vrijeme vrlo čudan. Ona, Holmes i dr. Watson otišli su do imanja Turnerovih, gdje su našli obješenog gospodina Turnera i mrtve ovce pored jezera. Kada su se vratili u svoj ured, dobili su još jedan slučaj – Aleksandra Holdera. On je tražio od Sherlocka pomoć da pronađe kradljivca dragulja. Nedugo nakon toga Holmes ih je pronašao i vratio gospodinu Holderu uz uvjet da sutradan odu zajedno na diplomatsko primanje u palaču. U predstavi se pojavljuje i profesor Moriarty, koji je svijetu htio prodavati umjetnu vodu. Na kraju predstave su se Sherlock i Moriarty sukobili te su obojica pala u ponor.

Sherlock Holmes je jedan vrlo pametan i mudar detektiv. Ne može mu promaknuti nijedna sitnica. Sherlocku u slučajevima pomaže i dr. Watson, koji mu je ujedno i najbolji prijatelj. U njihovu uredu radi i gospođa Hudson, koja uvijek ima osmijeh na licu. Profesor Moriarty je lukavi zločinac čiji planovi nikad ne uspiju. Od ostalih likova pojavljuju se: gospođa Turner, Aleksandar Holder, Mycroft Holmes, Irene Adler, pukovnik Sebastian Moran i drugi. U predstavi su korišteni rekviziti. Neki od njih su stolice, stol, pokretne stepenice. Popratna glazba je na početku bila tiha, a na kraju, kad su se Sherlock i Moriarty sukobili, vrlo glasna. Kostime čini odjeća kakvu su ljudi u to vrijeme nosili. Žene su nosile duge haljine, a muškarci odijela.

U predstavi mi se svidjelo to što se iz vrlo malo rekvizita uspjela dočarati cijela priča. Glazba koja je svirala još više je pojačala napetost radnje. Najviše me se dojmila gluma. Glumci su cijelo vrijeme uvjerljivo glumili.

Monika Blažinčić, 8. razred

**Kazališna predstava Sherlock Holmes**

Sherlock Holmes je kriminalistička predstava autorice teksta Ane Tonković Dolenčić. Redatelj predstave je Krešimir Dolenčić. Glumci su Rakan Rusheidat (Sherlock Holmes), Filip Nola (dr. Watson), Dora Polić Vitez (gđa Hudson), Katarina Bistrović Darvaš (gđa Turner), Adrian Pezdirc (tajnik, Arthur Holder, Edward VII.) i drugi. Mjesta radnje su Baker Street, farma s ovcama, kraljevska palača i planine Švicarske. Scena je crna s par stolica i nekoliko rekvizita. Gluma je izvrsna. Ima zvučnih efekata, npr. vožnja vlakom i vožnja kočijom. Kostimi su lijepi i autentični za vrijeme kada se radnja odvija.

Sherlock Holmes rješava slučaj ispitujući sve sudionike istrage. Sherlocku pomaže dr. Watson. Odlaze na imanje gospodina Turnera pomoći gospođi Turner u rješavanju slučaja. A drugi slučaj, koji je povezan s ovim, događa se na zabavi u kraljevskoj palači i na vrhovima švicarskih planina. Predstava završava tragično, pod slapovima u Švicarskoj.

Predstava mi je bila zanimljiva jer volim gledati kriminalističke serije i filmove. Ova predstava je scenski jako jednostavna, npr. jednostavno dočarava vožnju kočijom i vlakom. Glumci su savršeno odglumili, pogotovo Rakan Rushaidat u ulozi Sherlocka Holmesa. Jako mi se svidjela prva njegova rečenica: „Sitnice čine savršenstvo, ali savršenstvo nije sitnica.“ Moramo tražiti istinu i razmišljati svojom glavom, a ne držati se tuđih riječi.

Sara Slade, 8. razred